**Csongrád Város Polgármesterétől**

Száma: Fjl/357-14/2024. **„M”**

Témafelelős: Bárdos Rita

**E L Ő T E R J E S Z T É S**

**Csongrád Városi Önkormányzat Képviselő-testületének**

**2024. június 27.-ei ülésére**

**Tárgy:** Javaslat, szezonális autóbuszjárat indítására a Körös-toroki üdülőterületre

**Tisztelt Képviselő-testület!**

Képviselői indítvány, hogy az Önkormányzat kezdeményezzen a Körös-toroki üdülőterületre, a nyári strandszezon időtartamára, július 01. és szeptember 15. között, egy helyi autóbusz járatot, amely lehetőség szerint munkanapokon reggel, délben és az esti órákban, szabad- és munkaszüneti napokon reggel és este közlekedik.

A Volánbusz Zrt. elkészítette az erre vonatkozó javaslatát, a Csongrád, autóbusz-állomásról Csongrád, Körös-torok irányába három járatpár indítását javasolja, 9:00, 13:00 és 19:00 órakor munkanapokon, szabad- és munkaszüneti napokon a reggeli és esti járatpár közlekedtetésével. Az üdülőterületen az ideiglenes buszváró a körforgalom taxiállomásra kijelölt területén kialakítható.

Az új, 2-es jelzésű autóbuszjáratpár menetrendtervezete az előterjesztés 1. sz. melléklete.

A Csongrád helyi 2-es jelzésű autóbuszjárat közlekedtetése miatt felmerülő önkormányzati támogatási igény többlet, előre láthatóan nettó 2,5-2,9 millió forint. Tekintettel arra, hogy a Csongrád helyi negyedéves elszámolás (évközi ellentételezés) az adott negyedévre vonatkozó fajlagos külszolgálati kilométerdíj és külszolgálati kilométer (menetrendi + rezsi) szorzatán alapul, így a közszolgáltatási szerződésben az elszámolásra vonatkozó rész módosítása nem szükséges (a járatok közlekedtetésének várható költsége a negyedéves évközi ellentételezésbe automatikusan beépül).

A Volánbusz Zrt. a szerződésmódosítás tervezetét megküldte, amely az előterjesztés 2. számú melléklete.

Amennyiben a közszolgáltatási szerződés módosításának tervezete a Tisztelt Képviselő-testület részéről elfogadható, akkor megindítjuk annak aláírási folyamatát, valamint 2024. július 01. napjával a Körös-toroki járat közlekedtetését.

Javaslom, hogy a 2024. július 01. – 2024. szeptember 15. közötti, szezonális új járatpár, a Csongrád, autóbusz-állomás – Csongrád, Körös-toroki üdülőterület vonatkozásában kerüljön bevezetésre.

Kérem az előterjesztés megvitatását, és a határozati javaslat elfogadását.

**Határozati javaslat**

A Képviselő-testület megtárgyalta a „Javaslat, szezonális autóbuszjárat indítására a Körös-toroki üdülőterületre” című előterjesztést és az alábbi döntést hozta:

1. A Képviselő-testület támogatja az új járatpár indítását a Csongrád, autóbusz-állomás – Csongrád, Körös-toroki üdülőterület vonalon.
2. A Képviselő-testület az új feladatok ellátására az évi költségvetésben a fedezetet biztosítja.
3. A Képviselő-testület felhatalmazza a Polgármestert a szerződésmódosítás aláírására.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Fejlesztési, Vagyongazdálkodási és Üzemeltetési iroda
3. Gazdálkodási iroda
4. Volánbusz Zrt.

Csongrád, 2024. 06. 25.

Bedő Tamás

polgármester

**KÖZSZOLGÁLTATÁSI SZERZŐDÉS**

**2. számú módosítása**

amely létrejött egyrészről

**Csongrád Városi Önkormányzat** (székhely: 6640 Csongrád, Kossuth tér 7.; levelezési cím: 6640 Csongrád, Kossuth tér 7.; Törzskönyvi azonosító szám (PIR): 726896; nyilvántartja: Magyar Államkincstár; adószám: 15726896-2-06; statisztikai számjel: 15726896-8411-321-06; számlavezető pénzintézet: OTP Bank Nyrt.; bankszámlaszám: 11735050-15354721; képviseli: **Bedő Tamás Albert** polgármester), mint ellátásért felelős és megrendelő (a továbbiakban: **Megrendelő),**

másrészről a

**VOLÁNBUSZ Közlekedési zártkörűen működő Részvénytársaság** (rövidített elnevezés: VOLÁNBUSZ Zrt.; székhely: 1091 Budapest, Üllői út 131.; levelezési cím: 1476 Budapest, Pf. 302; cégjegyzékszám: 01-10-042156; nyilvántartja: Fővárosi Törvényszék Cégbírósága; adószám: 10824346-2-44; statisztikai számjel: 10824346-4931-114-01; számlavezető pénzintézet: Kereskedelmi és Hitelbank Zrt.; bankszámlaszám: 10200971-21508747-00000000; képviseli: **Németh Tamás János** stratégiai és vállalkozási főigazgató és **Baranyai Gergely** helyi közszolgáltatás vezető, mint Szolgáltató (a továbbiakban: **Szolgáltató**)

(a továbbiakban Megrendelő és Szolgáltató együttes említésük esetén: **Felek**) között, az alábbi napon és helyen, a következő feltételek szerint:

1. **ELŐZMÉNYEK**
2. Felek egyezően rögzítik, hogy a közöttük Csongrád Város közigazgatási területén autóbusszal végzett menetrend szerinti helyi személyszállítási szolgáltatások ellátása tárgyában létrejött Közszolgáltatási szerződés (a továbbiakban: Alapszerződés) időbeli hatálya **2020. év július hó 1. napjának 00.00 órától 2025. év december hó 31. napjának 24.00 órájáig** áll fenn.
3. Felek egyezően megállapítják, hogy Csongrád Városi Önkormányzat Képviselő-testülete   
   **…/2024. számú határozatával** (jelen szerződésmódosítás 1. számú melléklete) hagyta jóvá Csongrád Város helyi közforgalmú menetrendszerinti autóbusz-közlekedés **menetrendjének módosítását.** Felek közötti egyeztetéseknek megfelelően a menetrend **2024. július 01. napjától   
   2024. szeptember 15. napjáig, valamint 2024. szeptember 16. napjától** terjedő időszakra módosul.

Mindezen tények alapján Felek az Alapszerződés 2. számú módosítását a jelen módosító okiratban rögzítettek szerint foglalják írásba.

1. **A SZERZŐDÉSMÓDOSÍTÁS TÁRGYA**
2. Az Alapszerződés 2. számú melléklete helyébe jelen szerződésmódosítás 2. számú mellékleteként csatolt „*2. számú melléklet*: ***Csongrád Város helyi autóbusz-közlekedésének menetrendje”*** lép, amely **2024. július 01. napjától 2024. szeptember 15. napjáig** terjedő időszakra hatályos.
3. **Jelen szerződésmódosítással az Alapszerződés VIII. fejezet 7. pontjának 5. bekezdésében foglaltak helyébe az alábbiak lépnek:**

Felek kijelentik, hogy a szerződésben megjelölt, a Felek képviseletében eljáró személyek, a kapcsolattartó személyek személyes adatait (teljes név, beosztás, e-mail cím, telefonszám), valamint – amennyiben van - a teljesítésigazolásra jogosult személyek személyes adatait (teljes név, beosztás, telefonszám, e-mail cím, aláírás) és a szerződés teljesítésében egyéb módon résztvevők vagy közreműködők személyes adatait kizárólag a Szerződés létrejötte és teljesítése érdekében kezelik.

Felek a szerződés aláírásával nyilatkoznak, hogy az érintettekkel igazolható módon megismertették a másik Félnek a szerződéskötés során képviseletre és aláírására jogosult (természetes, meghatalmazott, vagy cégjegyzésre jogosult) személyek, a teljesítésigazoló személyek, a szerződésben megjelölt kapcsolattartók, illetve a szerződés teljesítésében egyéb módon résztvevők vagy közreműködők személyes adatainak kezelésével kapcsolatos adatkezelési tájékoztatóját, így a GDPR 14. cikk szerinti tájékoztatást felek a másik Fél érintettjei részére megadták. Felek az ehhez az adatkezeléshez kapcsolódó adatkezelési tájékoztatójukat a honlapjukon nyilvánosságra hozták, amelyek folyamatosan, korlátozás nélkül bárki számára elérhetőek az alábbi címeken:

VOLÁNBUSZ Zrt.: <https://www.volanbusz.hu/hu/volanbusz/adatvedelmi-tajekoztato> az 5.25. pontban:

<https://www.volanbusz.hu/files/public/adatvedelem/Szerzodeskotesselosszefuggoadatkezeles.pdf>

Megrendelő szerződéses kapcsolattartókra vonatkozó adatkezelési tájékoztatója a <https://www.csongrad.hu/adatkezelesi-tajekoztatok/> linken érhető el.

1. **VEGYES, ZÁRÓ RENDELKEZÉSEK**
2. Jelen szerződésmódosításban, valamint az Alapszerződésben nem szabályozott kérdésekben, különösen a vasúti és közúti személyszállítási közszolgáltatásról, valamint az 1191/69/EGK és az 1107/70/EGK tanácsi rendelet hatályon kívül helyezéséről szóló, az Európai Parlament és a Tanács 2007. október 23-i 1370/2007/EK rendelete, az Sztv., a Ptk. és az autóbuszos személyszállítási szolgáltatásnak a 181/2011/EU rendeletben nem szabályozott részletes feltételeire, az abban foglaltak alóli mentességekre, az autóbuszos személyszállítási szolgáltatási feltételekre, valamint a közúti személyszállítási üzletszabályzatra vonatkozó szabályokról szóló 213/2012. (VII.30.) Korm. rendelet rendelkezéseit kell megfelelően alkalmazni.
3. Felek kijelentik, hogy a jelen szerződésmódosítás megkötésére jogosultak, az ahhoz szükséges felhatalmazással rendelkeznek.
4. Jelen szerződésmódosítást Csongrád Városi Önkormányzat Képviselő-testülete **…/2024. számú határozatával** hagyta jóvá.
5. Felek a jelen szerződésmódosítás aláírásával büntetőjogi felelősségük tudatában kijelentik, hogy az Áfa törvény 259. § 13. pontja alapján független félnek minősülnek.
6. Felek rögzítik, hogy az ellenőrzés, információkérés, beszámoló, adatszolgáltatás, a tevékenységről történő tájékoztatás során az adatvédelmi jogi előírásokra figyelemmel személyes adatok megismerésére nem kerülhet sor, kizárólag személyazonosításra alkalmatlan módon, statisztikai jelleggel.
7. Felek megállapítják, hogy az Alapszerződés jelen szerződésmódosítás II./1. pontjával érintett   
   2. számú mellékletének tartalmáról már 2024. július 01. napját megelőzően egyeztetéseket folytattak. A közszolgáltatás Megrendelő által elvárt ellátása érdekében az Alapszerződést a Felek folyamatosan és a jelen szerződésmódosításban foglalt módosítások figyelembevételével teljesítik. Ennek megfelelően a fenti időpontot követő szolgáltatásnyújtást Megrendelő szerződésszerű szolgáltatásnak fogadja el, így Felek megállapítják, hogy a jelen szerződésmódosításban foglalt   
   2. számú melléklet hatályát egyező akarattal 2024. július 01. napjától, a jelen szerződésmódosítás II./2. pontjában rögzített módosítást pedig a Felek aláírásának napjától kezdődően ismerik el, melynek tényét jelen okiratban rögzítik.
8. Felek a jelen szerződésmódosítást, mint akaratukkal mindenben megegyezőt az alább megjelölt helyen és napon írják alá. Az Alapszerződés jelen 2. számú módosítását aláíró Felek aláírásukkal nyilatkoznak arról, hogy a jelen szerződésmódosításban foglaltak az akaratuknak mindenben megfelelnek.
9. Felek rögzítik, hogy az Alapszerződés jelen szerződésmódosítással nem érintett rendelkezései változatlan tartalommal hatályban maradnak.
10. Jelen szerződésmódosítás 2 (kettő) számozott oldalból áll, és 6 (hat), egymással mindenben megegyező példányban készült, melyből 3 (három) példány a Szolgáltatót, 3 (három) példány pedig az Önkormányzatot illeti meg.

Mellékletek:

1. számú melléklet: Csongrád Városi Önkormányzat Képviselő-testületének …/2024. számú határozata
2. számú melléklet: Csongrád Város helyi autóbusz-közlekedésének menetrendje (Alapszerződés 2. számú melléklete)

Csongrád, 2024. .………… hó …… nap Budapest, 2024. .………… hó …… nap

|  |  |  |
| --- | --- | --- |
| \_\_\_\_\_\_\_\_\_\_\_\_\_\_\_  **Bedő Tamás Albert** polgármester | \_\_\_\_\_\_\_\_\_\_\_\_\_\_\_\_  **Németh Tamás János**  stratégiai és vállalkozási főigazgató | \_\_\_\_\_\_\_\_\_\_\_\_\_\_\_\_­  **Baranyai Gergely**  helyi közszolgáltatás  vezető |
| **Csongrád Városi Önkormányzata**  Megrendelő | **VOLÁNBUSZ Közlekedési zártkörűen működő Részvénytársaság**  Szolgáltató | |

